BRATISLAVA. Podnikateľom dá štát viac času na prvé prihlásenie sa do elektronickej schránky. Pôvodne mal štát e-schránky na doručovanie písomností firmám aktivovať k 1. augustu tohto roka.
Minulý týždeň však podpredseda vlády pre investície a informatizáciu Peter Pellegrini (Smer) vydal usmernenie, ktorým sa dátum prvého prihlásenia do štátneho e-mailu posúva.
Znamená to, že firmy – respektíve podnikatelia, ktorí v ich mene konajú – tak získajú päť mesiacov na to, aby si vybavili nový e-občiansky, ak ho nemajú, aktivovali si ho a zabezpečili si k nemu aj bezpečnostný osobný kód (BOK) a zaručený elektronický podpis (ZEP).